Helsingin hovioikeus muutti Keravalla 16-vuotiaan tytön tappaneen ja raiskanneen Markus Kolehmaisen tuomion elinkautiseksi.

Markus Kolehmainen tuomittiin teoistaan viime vuonna Tuusulan käräjäoikeudessa kahdentoista ja puolen vuoden vankeuteen. JOHN PALMÉN

32-vuotias Markus Kolehmainen tuomittiin viime vuoden huhtikuussa Tuusulan käräjäoikeudessa yhteensä 12,5 vuoden vankeusrangaistukseen taposta, törkeästä raiskauksesta ja hautarauhan rikkomisesta. Hovioikeus katsoi kuitenkin Kolehmaisen syyllistyneen murhaan ja muutti tuomion tiistaina antamallaan päätöksellä elinkautiseksi vankeudeksi.

Hovioikeuden mielestä teko oli erityisen raaka ja julma, sekä kokonaisuutena arvostellen törkeä. Tämän takia se täytti murhan tunnusmerkistön. Sekä tytön omaiset, että syyttäjä vaativat tapon sijasta rangaistusta murhasta.

Hovioikeus myös korotti Kolehmaiselle määrättyjä korvauksia. Käräjäoikeus määräsi Kolehmaisen maksamaan surmatun tytön tytön vanhemmille kärsimyskorvausta kummallekin 12 000 euroa ja sisarelle 5 500 euroa. Hovioikeus muutti vanhempien korvaukset yhteensä 30 000 euroon ja sisaren korvauksen 6000 euroon.

Jätti ruumiin pihalle

Kolehmainen surmasi itsenäisyyspäivän 2017 aattona asunnossaan Keravalla vieraana olleen 16-vuotiaan tytön. Teon yhteydessä Kolehmainen myös raiskasi uhrinsa.

Uhri kuoli aamuyöllä. Veitsellä tehdyn surmaamisen jälkeen Kolehmainen raahasi tytön ruumiin kerrostalon pihalle. Hän ei mitenkään peitellyt ruumista, joten sivullinen löysi vainajan heti aamulla puoli kahdeksan aikaan.

Tyttö ja Kolehmainen tunsivat toisensa entuudestaan. Rikokset lähtivät tiettävästi liikkeelle siitä, että Kolehmainen vaati seksiä, mutta tyttö ei halunnut.

Tuomittu useista rikoksista

Kolehmainen on ennen murhaa tuomittu useista muista rikoksista. Hän käytti vuosina 2009-2011 seksuaalisesti hyväkseen 14- ja 16-vuotiaita tyttöjä. Lisäksi vuonna 2009 Kolehmainen pakotti uhrinsa sukupuoliyhteyteen väkivaltaa käyttäen.

Etelä-Savon käräjäoikeus tuomitsi hänet aikanaan seksuaalirikoksista vuoden ja kahdeksan kuukauden ehdolliseen vankeuteen. Hän joutui myös korvaamaan uhreilleen yhteensä 17 000 euroa.

Kolehmaisella on taustallaan myös useampi aiempi tuomio rattijuopumuksesta ja tuomio huumausainerikoksesta.